KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema Nr. 1-3/2012 /* COM/2012/0220 final */





TURINYS 1........... EŽŪGF 2012 m. biudžetinė procedūra............................................................................ 2 2........... EŽŪGF asignuotosios pajamos....................................................................................... 2 3........... Pajamos iš laikinų restruktūrizavimo mokesčių (cukraus sektoriuje).................................. 3 4........... Pastabos dėl 2012 m. EŽŪGF biudžeto vykdymo........................................................... 3 5........... EŽŪGF asignuotųjų pajamų panaudojimas...................................................................... 5 6........... Pajamų iš laikinų restruktūrizavimo mokesčių (cukraus sektoriuje) panaudojimas.............. 6 7. Cukraus pramonės restruktūrizavimo fondo lėšų panaudojimas......................................... 6 8........... Išvados.......................................................................................................................... 6 1 priedas 2 priedas || EŽŪGF 2012 m. biudžetinė procedūra Preliminarus EŽŪGF asignavimų panaudojimas iki 2012 01 31 1. EŽŪGF 2012 m. biudžetinė procedūra Europos žemės ūkio garantijų fondo (EŽŪGF) 2012 m. biudžetinė procedūra kartu su atitinkamomis kiekvieno procedūros etapo asignavimų sumomis apibendrinta 1 priedo lentelėje. 2012 m. EŽŪGF biudžetą biudžeto valdymo institucija priėmė 2011 m. gruodžio 1 d. Į biudžetą įtraukti įsipareigojimų ir mokėjimų asignavimai sudaro: – atitinkamai 43 603,4 mln. EUR ir 43 601,3 mln. EUR žemės ūkio rinkos priemonėms ir tiesioginei pagalbai (05 politikos sritis); – atitinkamai 335,8 mln. EUR ir 245,5 mln. EUR veterinarijos ir fitosanitarijos priemonėms (17 politikos sritis); – atitinkamai 30,5 mln. EUR ir 29,1 mln. EUR žuvininkystei (11 politikos sritis). Biudžete numatyta bendra EŽŪGF įsipareigojimų asignavimų suma siekė 43 969,6 mln. EUR, o mokėjimų asignavimų – 43 876 mln. EUR. Įsipareigojimų ir mokėjimų asignavimų skirtumas susidaro dėl to, kad tam tikroms priemonėms, kurias tiesiogiai įgyvendina Komisija, naudojami diferencijuotieji asignavimai. Šios schemos daugiausia susijusios su žemės ūkio produktų pardavimo skatinimu, žemės ūkio politikos strategija ir koordinavimo priemonėmis, taip pat su žuvininkyste ir veterinarijos bei fitosanitarijos priemonėmis. 2. EŽŪGF asignuotosios pajamos Remiantis Tarybos reglamento (EB) Nr. 1290/2005 dėl bendrosios žemės ūkio politikos finansavimo 34 straipsnio taisyklėmis, pajamos, gautos ištaisius finansines klaidas pagal sprendimus dėl sąskaitų atitikties patvirtinimo, pajamos, gautos susigrąžinus sumas dėl pažeidimų, ir pajamos, gautos taikant pieno mokestį, yra laikomos pajamomis, asignuotomis EŽŪGF išlaidoms finansuoti. Pagal šias taisykles asignuotosios pajamos gali būti naudojamos valstybių narių patirtoms EŽŪGF išlaidoms finansuoti. Nepanaudota tokių pajamų dalis bus automatiškai perkelta į kitus finansinius metus[1]. Į 2012 m. EŽŪGF biudžetą įtraukti Komisijos asignavimų, kurie būtų reikalingi numatomoms rinkos priemonių ir tiesioginės pagalbos išlaidoms finansuoti, paskutinis įvertis ir asignuotųjų pajamų, kurias buvo tikimasi surinkti per atitinkamus biudžetinius metus, ir iš ankstesnių biudžetinių metų perkelto nepanaudotų asignuotųjų pajamų likučio įverčiai. Komisija pasiūlyme dėl EŽŪGF asignavimų sumos, kuri turi būti numatyta 2012 m. biudžete, atsižvelgė į visas numatomas asignuotąsias pajamas ir 2012 m. paprašė skirti asignavimų, kurių dydis apskaičiuotas numatomą asignuotųjų pajamų dydį atėmus iš numatomų išlaidų. Biudžeto valdymo institucija priėmė naująjį EŽŪGF biudžetą, į kurį įtrauktos numatomos asignuotosios pajamos. Sudarant 2012 m. biudžetą, Komisijos skaičiavimais turimos asignuotosios pajamos siekė 1 010 mln. EUR. Konkrečiai: – buvo apskaičiuota, kad 2012 finansiniais metais bus gauta 805 mln. EUR asignuotųjų pajamų; 600 mln. EUR ir 150 mln. EUR sumas atitinkamai tikėtasi gauti ištaisius klaidas po sąskaitų atitikties patvirtinimo ir susigrąžinus sumas dėl pažeidimų; Apskaičiuota, kad pajamos, gautos taikant pieno mokestį, sudarys 55 mln. EUR; – apskaičiuota, kad iš 2011 į 2012 biudžetinius metus turėtų būti perkelta 205 mln. EUR asignuotųjų pajamų. 2012 m. biudžete Komisija šias asignuotąsias 1 010 mln. EUR pajamas skyrė dviem schemoms. Konkrečiai: – 310 mln. EUR skirta gamintojų organizacijų veiklos fondams vaisių ir daržovių sektoriuje ir – 700 mln. EUR – bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai skyrė atitinkamai 496 mln. EUR ir 30 472 mln. EUR asignavimų. Pirmiau minėtų patvirtintų asignavimų ir asignuotųjų pajamų suma atitinka bendrą 806 mln. EUR numatytų asignavimų gamintojų organizacijų veiklos fondams vaisių ir daržovių sektoriuje ir 31 172 mln. EUR bendrosios išmokos schemai įvertį. 2 priede, kuriame pateikiami preliminarūs laikotarpio iki 2012 m. sausio 31 d. 2012 m. biudžeto vykdymo rezultatai, pateikti biudžeto asignavimai vaisių ir daržovių sektoriui ir atsietajai tiesioginei pagalbai yra patvirtinti asignavimai šioms dviems schemoms; jie atitinkamai sudaro 788 mln. EUR ir 37 189 mln. EUR, neskaitant pirmiau minėtų asignuotųjų pajamų. Įtraukus šiems sektoriams skirtas pajamas, 2012 m. biudžete numatyti asignavimai vaisių ir daržovių sektoriui iš viso sudaro 1 098 mln. EUR, o atsietajai tiesioginei pagalbai – 37 889 mln. EUR. 3. Pajamos iš laikinų restruktūrizavimo mokesčių (cukraus sektoriuje) Pajamos iš laikinų cukraus sektoriaus restruktūrizavimo mokesčių laikomos asignuotosiomis pajamomis, skirtomis cukraus pramonės restruktūrizavimo pagalbai ir kitai pagalbai, kurią numatoma skirti iš Cukraus pramonės restruktūrizavimo fondo, finansuoti. Trejus prekybos metus: 2006–2007, 2007–2008 ir 2008–2009 m. šiuos mokesčius už turimas kiekybines cukraus, inulino sirupo ir izogliukozės kvotas į fondą sumokėjo valstybių narių ūkinės veiklos vykdytojai. Sudarant 2012 m. biudžetą numatyta, kad 832,2 mln. EUR suma bus perkelta iš 2011 biudžetinių metų į 2012 m. 4. Pastabos dėl preliminaraus 2012 m. EŽŪGF biudžeto vykdymo 2 priede pateikiami duomenys apie preliminarų biudžeto vykdymą 2011 m. spalio 16 d. – 2012 m. sausio 31 d. laikotarpiu. Šis asignavimų panaudojimo lygis lyginamas su išlaidų įvertinimu, parengtu remiantis rodikliu, nustatytu pagal Tarybos reglamento (EB) Nr. 1290/2005 20 straipsnio nuostatas. Toliau trumpai aptariami tam tikri biudžeto straipsniai, kuriuos įgyvendinant nustatyti didžiausi faktinio ir numatyto 2012 m. biudžeto vykdymo skirtumai. 4.1. Rinkos priemonės Remiantis 2012 m. sausio 31 d. rodikliu, intervencijai žemės ūkio rinkose finansuoti panaudota 176,9 mln. EUR daugiau lėšų nei buvo patvirtinta asignavimų biudžete. Šis skirtumas pirmiausia sietinas su vyno, vaisių ir daržovių sektoriais. Tačiau kituose sektoriuose asignavimų panaudota šiek tiek mažiau nei planuota. 4.1.1. Vaisiai ir daržovės (+ 55,5 mln. EUR, palyginti su patvirtintais asignavimais) Kalbant apie patvirtintus asignavimus, šį asignavimų panaudojimo lygį pirmiausia lėmė išlaidos, susijusios su gamintojų organizacijų veiklos fondų schema; šios išlaidos finansuojamos iš patvirtintų biudžeto asignavimų ir iš 2012 m. biudžete šiai schemai skirtų pajamų (Pastaba. Išsami informacija pateikta 2 dalyje). Toks asignavimų panaudojimo lygis gautas laikotarpio iki 2012 m. sausio 31 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos pajamos. Be to, nagrinėjamu laikotarpiu valstybės narės mokėjimus vykdė spartesniu tempu palyginti su gamintojų grupių pagalbos, teikiamos pagal išankstinio pripažinimo schemą, rodikliu. Šiuo metu Komisija mano, kad visų šiam sektoriui skirtų asignavimų pakaks išlaidoms, kurias 2012 m. numato patirti valstybės narės, padengti. Kad skaitytojui būtų patogiau, nuo 2010 m. 2 priedo preliminaraus asignavimų panaudojimo lentelėje Komisija pridėjo išnašą „*“. Šioje išnašoje parodyta, kokia būtų situacija, jei 2012 m. sausio 31 d. rodiklis būtų pritaikytas visai šiam sektoriui finansuoti numatytų asignavimų sumai. Kaip nurodyta 2 dalyje, bendrą numatomo finansavimo šiam sektoriui sumą sudaro 788 mln. EUR patvirtintų biudžeto asignavimų ir šiam sektoriui asignuotos pajamos, kurios, remiantis skaičiavimais, turėtų siekti 310 mln. EUR. Todėl, pritaikius rodiklį bendrai šiam sektoriui finansuoti numatytai 1 098 mln. EUR sumai, atrodytų, kad nepanaudota 10 mln. EUR asignavimų. Asignavimų panaudota mažiau nei planuota dėl šiek tiek lėtesnio mokėjimų pagal schemas, susijusias su gamintojų organizacijų veiklos fondais ir vaisių vartojimo skatinimu mokyklose, tempo, palyginti su atitinkamu rodikliu nustatytu lygiu. Šiuo metu tikimasi, kad tokia padėtis abiejų schemų atveju bus laikina. 4.1.2. Vynuogių auginimo sektoriaus produktai (+127,9 mln. EUR) Palyginus su biudžeto panaudojimo lygiu, grindžiamu 2012 m. sausio 31 d. rodikliu, dabartinį per didelį asignavimų panaudojimą lemia paspartėjęs valstybių narių atliekamų mokėjimų pagal nacionalines paramos vyno sektoriui programas tempas. Reikia pažymėti, kad dėl šių programų greitesnio įgyvendinimo tempo nekyla jokio pavojaus, kad bus viršyti biudžeto asignavimai, nes mokėjimai grindžiami tas programas reglamentuojančiuose teisės aktuose nustatytomis viršutinėmis finansinėmis ribomis. 4.2. Tiesioginė pagalba Panaudotų biudžeto asignavimų tiesioginei pagalbai suma, palyginti su 2012 m. sausio 31 d. rodikliu nurodytu lygiu, buvo didesnė 1 636,8 mln. EUR. 4.2.1. Atsietoji tiesioginė pagalba (1 532,3 mln. EUR, palyginti su patvirtintais asignavimais) Kalbant apie patvirtintus asignavimus, bendrosios išmokos schemos (BIS) asignavimų viršijimą lėmė tai, kad iki 2012 m. sausio 31 d. rodiklis buvo taikytas biudžete patvirtintiems asignavimams, į kuriuos neįtrauktos šiam sektoriui priskirtos pajamos, ir tai, kad Komisija suteikė valstybėms narėms bendrąjį leidimą nuo 2011 m. spalio 16 d. avansu mokėti tiesioginės pagalbos lėšas. Be to, visos kitos šio sektoriaus schemos, t. y. vienkartinės išmokos už plotus schema (SAPS), atskiros išmokos už cukrų, vaisius ir daržoves, išskyrus konkrečią paramą (68 straipsnis), užtikrino greitesnį mokėjimų tempą palyginti su rodikliu nurodytu lygiu. Iš tiesų valstybės narės iki šiol išmokėjo apie 91 proc. biudžete numatytų reikalingų lėšų, palyginti su 87 proc. tuo pat metu 2011 m. sumokėtų 2010 m. išmokų. Kad skaitytojui būtų patogiau, nuo 2010 m. 2 priedo preliminaraus asignavimų panaudojimo lentelėje Komisija pridėjo išnašą „*“. Joje parodyta, kokia būtų situacija, jei 2012 m. sausio mėn. 31 d. rodiklis būtų pritaikytas visai šiai atsietajai tiesioginei pagalbai finansuoti numatytų asignavimų sumai. Kaip nurodyta 2 dalyje, bendrą numatomo finansavimo šiai atsietajai tiesioginei pagalbai sumą sudaro 37 189 mln. EUR patvirtintų biudžeto asignavimų ir šiai atsietajai tiesioginei pagalbai asignuotos pajamos, kurios, remiantis skaičiavimais, turėtų siekti 700 mln. EUR. Todėl, pritaikius rodiklį bendrai šiai atsietajai tiesioginei pagalbai finansuoti numatytai 37 889 mln. EUR sumai, asignavimų panaudojimo perviršis būtų 914,3 mln. EUR mažesnis. 4.2.2. Kita tiesioginė pagalba (+ 104,8 mln. EUR) Po to, kai Komisija suteikė valstybėms narėms bendrąjį leidimą nuo 2011 m. spalio 16 d. avansu mokėti tiesioginės pagalbos lėšas, mokėjimų tempas, palyginti su 2012 m. sausio 31 d. rodikliu nurodytu lygiu tam tikroms schemoms, paspartėjo, pvz.: specialiųjų priemokų už karves žindenes ir jaučius, pagalbos, skirtos bulvių krakmolo gamintojams, ir išmokų už ryžių plotą schemoms. Šiuo metu tikimasi, kad tokia padėtis bus laikina. 5. EŽŪGF asignuotųjų pajamų panaudojimas 2 priedo lentelėje parodyta, kad 2012 m. sausio 31 d. surinkta 456,2 mln. EUR asignuotųjų pajamų. Konkrečiai: – pajamos dėl ištaisymų, grindžiamų sąskaitų atitikties patvirtinimo sprendimais, buvo apie 345,7 mln. EUR, o iki biudžetinių metų pabaigos numatoma gauti papildomų sumų; – pajamos susigrąžinus sumas dėl pažeidimų buvo apie 55,4 mln. EUR, o iki biudžetinių metų pabaigos numatoma gauti papildomų sumų, ir – šiame etape surinkta didžioji dalis taikant pieno mokestį gautų pajamų – apie 55,1 mln. EUR; Galiausiai, iš 2011 į 2012 m. perkelta 441,5 mln. EUR asignuotųjų pajamų – tai gerokai daugiau nei iš pradžių planuota 205 mln. EUR suma. Todėl EŽŪGF išlaidoms finansuoti skirta asignuotųjų pajamų suma 2012 m. sausio 31 d. buvo 897,7 mln. EUR. Šiame etape Komisija yra apskaičiavusi, kad dar turi būti surinkta 348,8 mln. EUR asignuotųjų pajamų (apskaičiuota, kad 2012 m. biudžete bus gauta 805 mln. EUR asignuotųjų pajamų, iš kurių 456,2 mln. EUR jau surinkta). 6. Pajamų iš laikinų restruktūrizavimo mokesčių (cukraus sektoriuje) panaudojimas Laikantis teisės aktų, nuo 2009 m. lapkričio mėn. jokių naujų laikinų restruktūrizavimo mokesčių iš valstybių narių nebuvo surinkta. Todėl visa Cukraus pramonės restruktūrizavimo fondo turima asignuotųjų pajamų suma lygi iš 2011 m. biudžeto perkeltai sumai, kuri, priešingai nei pirminis įvertis, lygi 856,8 mln. EUR (daugiau negu 2012 m. biudžete numatyta 832,2 mln. EUR suma dėl to, kad 2011 m. pabaigoje pagalbos išmokų išmokėta mažiau nei planuota). 7. Cukraus pramonės restruktūrizavimo fondo lėšų panaudojimas 2012 m. sausio pabaigoje valstybės narės buvo išmokėjusios nedidelę 0,4 mln. EUR sumą, susijusią su pagalba restruktūrizavimo priemonėms finansuoti, įvairinimo pagalba ir pagalba cukraus perdirbėjams. 8. Išvados Preliminarus 2012 m. EŽŪGF biudžeto asignavimų panaudojimas laikotarpiu iki 2012 m. sausio 31 d. rodo, kad mėnesinės kompensacijos valstybėms narėms maždaug 1 765,6 mln. EUR viršijo išlaidas pagal rodikliu numatytą biudžeto vykdymo lygį. Šį viršijimą daugiausia lėmė Komisijos suteiktas bendrasis leidimas nuo 2011 m. spalio 16 d. avansu mokėti tiesioginės pagalbos lėšas – tai užtikrino spartesnį pagalbos mokėjimo tempą. Tikimasi, kad šis mokėjimo tempas sulėtės artėjant 2012 m. birželio 30 d. pagalbos mokėjimo terminui. Surinkta 897,7 mln. EUR asignuotųjų pajamų; 2012 m. dar planuojama gauti 348,8 mln. EUR. Šiame etape Komisija numato, kad turima asignuotųjų pajamų suma ir per metus numatomų gauti pajamų suma bus panaudotos gamintojų organizacijų veiklos fondų ir bendrosios išmokos schemos finansavimui padengti, kaip planuota iš pradžių sudarant 2012 m. biudžetą, ir nesitikima jokių papildomų biudžeto lėšų poreikio. [1] Iš ankstesnių metų perkeltos asignuotosios pajamos turi būti panaudotos pirmiausia, tai yra anksčiau nei biudžeto valdymo institucijos patvirtinti asignavimai arba tais metais gautos asignuotosios pajamos (Finansinio reglamento 10 straipsnis).